L'Eliana imparteix un taller de defensa personal per a dones
20 de desembre de 2024

• L'activitat s'emmarca dins de la commemoració del 25 de novembre, dia internacional per a l'eliminació de les violències contra les dones.

Des de la Regidoria de Polítiques d'Igualtat de l'Ajuntament de l'Eliana, en col·laboració amb la Regidoria d'Esports, s'ha realitzat un taller de defensa personal per a dones, organitzat dins de les activitats del 25 de novembre, dia internacional per a l'eliminació de la violència sobre les dones.

L'objectiu d'aquest taller ha sigut crear un espai de confiança per a poder compartir experiències i diferents maneres de respondre davant una agressió, desenvolupant l'autoestima mitjançant l'autodefensa. També s'ha tractat d'augmentar la confiança de les alumnes davant situacions de conflicte en què pogueren veure's immerses en la vida real, ja siga davant la violència de gènere, una agressió sexual o davant qualsevol situació d'inseguretat ciutadana.

En el taller han participat 20 dones del municipi de l'Eliana i s'ha realitzat els dies 10, 12 i 13 al Poliesportiu Municipal. Durant les sessions, a més de proporcionar pautes de seguretat, s'han ensenyat diverses tècniques d'autodefensa i se'ls ha facilitat informació sobre els recursos en matèria de violència de gènere, especialment l'equip interdisciplinari contra la violència de gènere de l'Eliana.

La regidora d'Igualtat, Marta Andrés, s'ha mostrat satisfeta amb la resposta de les dones del municipi davant aquesta iniciativa i ha manifestat la necessitat d'insistir en accions com aquesta que reforcen l'autoestima i faciliten l'apoderament.

D'altra banda, l'Ajuntament de l'Eliana continua amb la seua labor de formació en Igualtat a personal de l'entitat. Recentment s'ha dut a terme la II Edició de la formació ‘Igualtat de gènere. Integració de la igualtat en l'administració’, que forma part de les accions incloses en el II Pla d'Igualtat Intern 2023/2026.

La formació ha sigut semipresencial de 25 hores i compta amb l'homologació de l'Institut Valencià d'Administracions Públiques (IVAP). Hi han participat 21 persones (11 dones i 10 homes) de diferents departaments, amb la qual cosa quasi el 100% de la plantilla de l'Ajuntament ha rebut formació en igualtat d'oportunitats entre dones i homes.